钦定古今图书集成/明伦汇编/官常典/第275卷 > 邢让
## 钦定古今图书集成/明伦汇编/官常典/第275卷 > 邢让

按《明外史》本传：“让字逊之，襄陵人。年十八，举于乡，入
国子监，为李时勉所器，与刘珝齐名。登正统十三年
进士，改庶吉士，授检讨。景泰初，李实自瓦剌还，再请
遣使迎上皇，景帝不许。让疏曰：‘近李实还也，先使偕
至，以前敕未及迎，复为辞。在廷屡请，陛下不许。夫我

迎？及今弗图，贼将假大义以问我，因而入寇，臣未知
孰为曲直也。若从群臣请，仍命实赍敕以往，具宣迎
复之指，虽上皇还否未可必，而陛下恩义之笃，昭然
于天下矣。苟迎而不许，则我得责直于彼，以兴问罪
之师，不亦善乎’？”疏入，帝委曲谕解之。天顺末，父忧归。
未终丧，起修《英宗实录》，进修撰。成化二年超迁国子
祭酒。慈懿太后崩，议祔庙礼。让率僚属疏谏。两京国
学教官，例不得迁擢。让等以为言，由科目者满考得
铨叙。让好功名，欲声誉出前人。上修《辟雍通志》，督诸
生诵《小学》以及诸经，痛惩谒告之弊，时以此见称。而
谤者亦众。为人强忍狭中，意所轻重，辄形词色。名位
相轧者多忌之。五年擢礼部右侍郎。越二年，以在国
子监用会馔钱事，与后祭酒陈鉴、司业张业、典籍王
允等俱得罪坐死。诸生诉阙下，请代，复诏廷臣杂治，
卒坐死，赎为民。鉴既得罪，吏部尚书姚夔请起李绍
为祭酒。驰召之，而绍已卒，乃已。绍字克述，安福人。好
学。闻四方有异书及古今金石刻，必多方购之，藏书
最富。居官刚正有器局，好奖后进。其卒也，帝深惜之。